**Informatīvais ziņojums**

**“Iespējas komersantiem, kuri piedāvā prakses vietas, piemērot darbaspēka nodokļu atlaides vai citus alternatīvus atvieglojumus”**

**Ievads**

Izpildot Ministru kabineta 2014.gada 12.augusta protokola Nr.43 29.§ Izglītības un zinātnes ministrija (turpmāk – IZM) ir sagatavojusi informatīvo ziņojumu “Iespējas komersantiem, kuri piedāvā prakses vietas, piemērot darbaspēka nodokļu atlaides vai citus alternatīvus atvieglojumus” (turpmāk – informatīvais ziņojums).

Informatīvā ziņojumā ietverts darba grupas, kurā pārstāvēta Ekonomikas ministrija (turpmāk – EM), Labklājības ministrija (turpmāk – LM), Finanšu ministrija (turpmāk –FM) un IZM, sagatavotais priekšlikumu par iespējām nodokļu atlaidēm un citiem alternatīviem atvieglojumiem, izvērtējums. Darba grupa sadarbojās ar Latvijas Pašvaldību savienību (turpmāk – LPS), kā arī pieaicinātajiem Latvijas Darba devēju konfederācijas (turpmāk – LDDK), Latvijas Tirdzniecības un rūpniecības kameras (turpmāk – LTRK), Latvijas Izglītības un zinātnes darbinieku arodbiedrības (turpmāk – LIZDA) un Profesionālās izglītības biedrības (turpmāk – PIB) pārstāvjiem.

Darba grupa un uzaicinātie sadarbības partneri vienojās par tādu priekšlikumu izvērtēšanu, kuriem ir sistēmas raksturs un kuri sniedz ilgtermiņa risinājumu. Vienlaicīgi darba grupa vienojās, lai arī tas ir laika ziņā terminēts instruments, apzināt Eiropas Savienības finansējuma iespējas komersantu atbalstam jaunajā programmēšanas periodā.

Darba grupa, konsituācijā apzinoties, ka priekšlikumu padziļinātai izpētei attiecībā uz to ietekmi uz valsts budžetu, nodokļu sistēmu un ekonomiku nepieciešams ilgāks laiks, apkopojumā sniedz gan pamatojumus, gan vērš uzmanību uz riskiem un nepieciešamību pēc detalizētām diskusijām ar sociāliem partneriem, nozaru asociācijām un profesionālām organizācijām. Lai to daļēji risinātu, ir pievienota EM sagatavotā informācija par paredzētajiem pētījumiem darba vidē balstīto (turpmāk – DVB) mācību atbalsta pasākumiem, pētījuma īstenošanas laiks: no 2014.gada novembra līdz 2015.gada aprīlim.

**Situācijas raksturojums**

IZM sagatavotais informatīvais ziņojums “Par darba vidē balstītu mācību īstenošanas iespējām Latvijas profesionālās izglītības attīstības kontekstā” (turpmāk – ziņojums) pieņemts zināšanai Ministru kabinetā 2014.gada 12.augustā, raksturo situāciju DVB mācību īstenošanā profesionālā izglītībā. Ziņojumā norādīts uz nepieciešamību meklēt risinājumus profesionāli kvalificētu un darba tirgus prasībām atbilstošu speciālistu sagatavošanai Latvijas tautsaimniecības attīstības vajadzību nodrošināšanai. Vienlaicīgi ziņojumā norādīts uz nepieciešamību risināt profesionālās izglītības pievilcības un pieejamības jautājumu, kā arī atbalsta instrumentu meklēšanu tiem komersantiem, kuri piedalās DVB mācību īstenošanā. Profesionālās izglītības pievilcība un pieejamība veicina jauniešu izvēli par labu profesionālajai izglītībai un rada potenciālu darba tirgus prasībām atbilstoši sagatavotu speciālistu pieplūdumam komersantu uzņēmumos. Savukārt sagatavot darba tirgus prasībām piemērotus speciālistus, profesionālās izglītības sistēma varēs tikai sadarbojoties ar komersantiem, kā izglītības programmu veidošanā, tā praktiskās pieredzes apguvē. Veicinot komersantu ieinteresētību, nodrošinot DVB apmācību un meklējot citus alternatīvus variantus, jārod risinājumi tam, kā nodrošināt nozarei nepieciešamo speciālistu skaitu kopumā, kā motivēt un ieinteresēt jauniešus izvēlēties attiecīgās nozarēm nepieciešamās profesijas. Īstenojot DVB mācību pilotprojektu 2013./2014. mācību gadā, ir gūti atzīstami panākumi. Pilotprojektā iesaistījās 6 profesionālās izglītības iestādes, īstenojot 17 dažādas programmas sadarbībā ar 29 uzņēmumiem un iesaistot aptuveni 130 audzēkņus. Saskaņā ar IZM veikto aptauju (2014.gada jūnijā) 2014./2015. mācību gadā DVB mācībās plāno iesaistīties vairāk kā 20 profesionālās izglītības iestādes, īstenojot aptuveni 40 programmas sadarbībā ar aptuveni 177 uzņēmumiem, iesaistot vismaz 500 audzēkņus.

EM sagatavotās darba tirgus vidēja un ilgtermiņa prognozes liecina, ka turpmākajos gados arvien palielināsies darbaspēka nepietiekamība ar vidējo profesionālo izglītību. Pēdējo 10 gadu laikā ekonomiski aktīvo iedzīvotāju skaits ar vidējo profesionālo izglītību sarucis par piektdaļu, turklāt, nemainot uzsvarus izglītības piedāvājumā, līdzīgos tempos tas samazināsies arī turpmāk, kas var radīt izteiktu vidējās profesionālās kvalifikācijas speciālistu iztrūkumu darba tirgū.

2014./2015. mācību gada sākumā sāk pieaugt to audzēkņu skaits, kuri izvēlas profesionālo izglītību pēc pamatizglītības ieguves.

1.attēls\*

\*IZM aprēķini

**Atbalsta iespējas un citi alternatīvi atvieglojumi**

**1. Darbaspēka nodokļu atbalsta pasākumi DVB mācībās iesaistītajiem**.

1.1 EM sagatavotie priekšlikumi un izvērtējums par nepieciešamajiem darbaspēka nodokļu atbalsta pasākumiem DVB mācībās iesaistītajiem

Pamatojoties uz IZM darba grupas “Par darba vidē balstītu mācību īstenošanas iespējām Latvijas profesionālās izglītības attīstības kontekstā” š.g. 29. augustā nolemto, EM ir sagatavojusi priekšlikumus un izvērtējumu par nepieciešamajiem darbaspēka nodokļu atbalsta pasākumiem DVB mācībās iesaistītajiem, piemēram, stipendijām.

Vienlaikus EM plāno veikt pētījumu par atbalsta pasākumiem, lai motivētu darba devējus iesaistīties DVB mācību ieviešanā. Pētījumā plānots plašāk izpētīt arī darbaspēka nodokļu ietekmi uz DVB izglītības īstenošanas iespējām, kā arī veikt citu atbalsta pasākumu izpēti. Pētījums tiks no 2014.gada novembra – 2015.gada aprīlim. (1.Pielikums).

Saskaņā ar EM vidēja un ilgtermiņa darba tirgus prognozēm turpmākajos gados arvien palielināsies pieprasījums pēc darbaspēka ar vidējo profesionālo izglītību. Pēdējo 10 gadu laikā ekonomiski aktīvo iedzīvotāju skaits ar vidējo profesionālo izglītību samazinājies par piektdaļu, prognozes uzrāda risku, ka līdzīgos tempos tas samazināsies arī turpmāk, tas var radīt izteiktu vidējās kvalifikācijas speciālistu iztrūkumu darba tirgū.

Ņemot vērā to, lai mazinātu demogrāfijas tendenču negatīvo ietekmi uz vidējās kvalifikācijas darbaspēka piedāvājumu, profesionālās izglītības attīstības kontekstā ir būtiski pilnveidot esošo prakses, t.sk. mācību prakses, sistēmu, ieviešot DVB mācības, kā arī veicināt darba devēju aktīvāku iesaisti izglītības piedāvājuma veidošanā. Vienlaikus, lai palielinātu darba devēju motivāciju un ieinteresētību iesaistīties DVB mācību īstenošanā, izveidojot prakses vietas, un nodrošinātu to, ka profesionālās izglītības iestāžu audzēkņu prasmes ir atbilstīgas darba tirgus prasībām, nepieciešami ilgtspējīgi un sistēmiski atbalsta mehānismi, instrumenti uzņēmumiem.

Līdz šim diskusijās ar nozaru profesionālajām organizācijām ir vairākkārt norādīts, ka DVB mācību sistēmas attīstībai Latvijā ir nepieciešams rast tādu valsts atbalsta piedāvājumu, kas samazinātu darba devēju izmaksas DVB mācību nodrošināšanā. Lai radītu papildu stimulus uzņēmēju aktīvākai iesaistei, nepieciešami nodokļa atbalsta pasākumi, paredzot, ka gadījumā, ja darba devējs nodrošina prakses vietu un izmaksā stipendiju DVB mācībās esošajam audzēknim, tad tiek samazināts darbaspēka nodokļu (Iedzīvotāju ienākuma nodokļa un Valsts sociālās apdrošināšanas obligāto iemaksu) apjoms, kas maksājams par stipendiju. Proti, maksājot DVB mācībās iesaistītajam audzēknim stipendiju, uzņēmējus iespējams motivēt, paplašinot ar nodokļiem neapliekamo stipendiju izmaksātāju loku. Uzņēmējam tādējādi pastāvētu iespēja brīvi variēt ar stipendijas apmēru, ņemot vērā audzēkņa sasniegumus un citus faktorus.

Ņemot vērā iepriekš minēto, ***EM piedāvā izmaiņas likumā „Par iedzīvotāju ienākuma nodokli”, paplašinot 9.panta pirmās daļas 8.punktu un iekļaujot DVB mācībās iesaistītos audzēkņus ar nodokli neapliekamo stipendiju saņēmēju lokā.***

Plānojot DVB mācībās iesaistīto audzēkņu skaitu, būtu jāņem vērā uzņēmumu iespējās un kapacitāte nodrošināt kvalitatīvas DVB mācību vietas audzēkņiem. Saskaņā ar EM prognozēm līdz 2020.gadam kopumā audzēkņu skaits profesionālās mācību iestādēs varētu palielināties no 31,1 tūkst. pašlaik līdz aptuveni 34 tūkst. 2020. gadā, ņemot vērā paredzamo izglītojamo skaita proporcijas maiņu vidējā vispārējā izglītībā par labu vidējai profesionālajai izglītībai (saskaņā ar Izglītības attīstības pamatnostādnēs 2014.-2020. paredzēto plānotā proporcijas maiņa 2020.gadā 50/50).

Ņemot vērā uzņēmumu kapacitāti, pēc EM aplēsēm līdz 2020. gadam DVB mācības iesaistīto audzēkņu īpatsvars varētu pieaugt līdz aptuveni 10% no audzēkņu kopskaita profesionālajā izglītībā jeb ~3,4 tūkst.

2.attēls

**DVB mācībās iesaistīto audzēkņu skaita prognoze\***(cilvēki)

\*EM aprēķini

Piedāvātās izmaiņas likumā „Par iedzīvotāju ienākuma nodokli” (turpmāk – likums) tiešā veidā neietekmē budžeta ieņēmumus no attiecīgā apliekamā ienākuma, jo līdz šim uzņēmumi pamatā nenodrošināja atalgojuma vai stipendiju izmaksu audzēkņiem. Tomēr, jāatzīmē, ka vairums uzņēmumi DVB mācību pilotprojekta ietvaros ir bijuši pretimnākoši un audzēkņiem izmaksājuši arī darba algu, kas arī bija IZM pilotprojekta īstenošanas uzstādījums un nosacījums. Tādā gadījumā izmaiņas likumā potenciāli var ietekmēt darbaspēka nodokļu ieņēmumus par apjomu, kas tiek ieturēti no praktikantiem izmaksātās algas.

Pēc IZM ekspertu datiem 2013./2014. mācību gadā aptuveni 120 audzēkņi iesaistījās DVB mācībās uzņēmumos, kuras laikā uzņēmums audzēknim izmaksāja arī darba algu. Izmaksātais vidējais bruto darba algas apmērs mēnesī pēc ekspertu vērtējuma svārstās ap 200 euro. Pieņemot, ka vienošanās, uz kā pamata praktikantam tiek izmaksāta alga, ir terminēta uz vienu mācību gadu jeb 10 mēnešiem, kopējais neieturētais darbaspēka nodokļu apjoms no viena audzēkņa varētu veidot aptuveni 931 euro gadā (IIN – 249 euro, VSAOI – 682 euro). Būtiski, ka Saeimā pirmajā lasījumā jau pieņemti grozījumi Profesionālās izglītības likumā, un šajos grozījumos ietverts priekšlikums nostiprināt likumdošanas aktā DVB mācības kā profesionālās izglītības īstenošanas veidu.

Vienlaikus būtu jāņem vērā, ka šos nerealizētos ieņēmumus īstermiņā atsver ieguvumi vidējā un ilgtermiņā – zemāka bezdarba un augstākas darbaspēka produktivitātes izteiksmē. Bezdarba līmenis starp ekonomiski aktīvajiem iedzīvotājiem ar vidējo profesionālo izglītību 2013. gadā bija par aptuveni par 0,2 procentpunktiem zemāks nekā tautsaimniecībā kopumā, bet par 3,3 procentpunktiem zemāks nekā ekonomiski aktīvajiem iedzīvotājiem ar vidējo vispārējo izglītību un gandrīz uz pusi mazāks nekā iedzīvotājiem ar pamatizglītību. Sekmīga DVB mācību ieviešana profesionālajā izglītībā tiešā veidā saistāma ar jauniešu ātrāku nonākšanu darba tirgū, kā arī zemāku bezdarba risku turpmāk. Turklāt kvalitatīva praktiskā darba pieredze mācību laikā vēlāk sekmē augstāku darbinieka atdevi darba tirgū, t.sk. nodrošinot augstāku atalgojumu un attiecīgi lielākus nodokļu ieņēmumus valsts budžetā. Pēc EM vērtējuma, iespējamais valsts budžeta ieņēmumu samazinājums saistībā ar nodokļu atbalsta pasākumu ieviešanu DVB mācībām, varētu tikt kompensēts vidēji 6-7 gadu laikā pēc darba uzsākšanas.

1. tabula

**Darbaspēka nodokļu ieņēmumi zemas kvalifikācijas speciālistam (pie minimālās algas)**(eiro)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2014 | 2015 | 2016 | 2017 | 2018 | 2019 | 2020 |
| Bruto alga | 320 | 320 | 320 | 320 | 320 | 320 | 320 |
| VSAOI | 109,1 | 109,1 | 109,1 | 109,1 | 109,1 | 109,1 | 109,1 |
| IIN\* | 50,7  | 48,6  | 46,5 | 46,5 | 46,5 | 46,5 | 46,5 |
| Darbaspēka nodokļi kopā | 159,8 | 157,7 | 155,6 | 155,6 | 155,6 | 155,6 | 155,6 |
| Kumulētais darbaspēka nodokļu ienākums  | 159,8 | 317,5 | 473,1 | 628,7 | 784,3 | 939,9 | 1095,5 |

\*IIN likme – 2014. gadā 24%, 2015. gadā 23%, no 2016. gada 22%.

1. tabula

**Darbaspēka nodokļu ieņēmumi kvalificētam speciālistam (vidējā alga apstrādes rūpniecībā 2014. gada 2.ceturksnī)**(eiro)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2014 | 2015 | 2016 | 2017 | 2018 | 2019 | 2020 |
| Bruto alga | \*\* | \*\* | \*\* | 702 | 702 | 702 | 702 |
| VSAOI | 0,0 | 0,0 | 0,0 | 239,3 | 239,3 | 239,3 | 239,3 |
| IIN\* | 0,0 | 0,0 | 0,0 | 121,7 | 121,7 | 121,7 | 121,7 |
| Darbaspēka nodokļi kopā | 0,0 | 0,0 | 0,0 | 361,0 | 361,0 | 361,0 | 361,0 |
| Kumulētais darbaspēka nodokļu ienākums  | 0,0 | 0,0 | 0,0 | 361,0 | 722,1 | 1083,1 | 1444,1 |

\*IIN likme – 2014. gadā 24%, 2015. gadā 23%, no 2016. gada 22%.

\*\*Tiek izmaksāta stipendija

1. attēls

 **Kumulētie darbaspēka nodokļu ieņēmumi no darbinieka\***(eiro)

\*EM aprēķini

1.2. LM apkopojums par riskiem ieviešot darbaspēka nodokļu atbalsta pasākumus DVB mācībās iesaistīto stipendijām.

Latvijas Republikas tiesību sistēmā pastāv dažāda veida tiesiskās attiecības, kas tiek strikti reglamentētas atbilstoši normatīvajiem aktiem, kas pamatos nodrošina tiesiskuma saglabāšanu valstī. Tādejādi arī šajā gadījumā ir būtiski nošķirt dažādas tiesiskās attiecības, kas var pastāvēt un pastāv mācību prakses ietvaros. Nenoliedzami pamatā ir prakses līgums starp izglītojamo, mācību iestādi un komersantu, kas reglamentē trīspusējās tiesības un pienākumus šajā attiecībā. Tomēr Latvijas Republikas normatīvie akti neliedz komersantam un izglītojamajam slēgt *papildus* arī divpusēju darījumu - darba līgumu. Vēl vairāk, pastāvot darba tiesisko attiecību pazīmēm, pusēm ir pat no normatīvajiem aktiem izrietošs pienākums šādu darījumu noformēt rakstiski, negaidot, ka kontrolējošas institūcijas veiks to kompetencē esošās represīvās funkcijas.

Saskaņā ar Latvijas Republikas normatīvajiem aktiem stipendija ir izglītības iestādes veikts maksājums izglītojamajam – izglītojamais stipendiju saņem no izglītības iestādes stipendiju fonda, kuru izveido no valsts vai pašvaldību budžeta līdzekļiem.

Tādējādi ir būtiski nošķirt jēdzienus ”stipendija” un „darba samaksa” – ja stipendija ir valsts vai pašvaldības nodrošināts maksājums izglītojamā atbalstam, kas netiek aplikts ar valstī noteiktajiem nodokļiem, tad darba samaksa ir darbiniekam regulāri izmaksājamā atlīdzība par darbu, un tā ir apliekama ar nodokļiem.

Ja komersants pēc savas brīvas gribas izvēlas maksāt kādu finansiālu atlīdzību izglītojamajam par tā veiktajiem pienākumiem pie komersanta, tad šajā attiecībā nenoliedzams ir ienākumu gūšanas elements no izglītojamā puses saistībā ar tā veikto darbu komersanta labā, kas apliekams ar nodokļiem. Papildus jāvērš uzmanība uz to, ka Latvijas tiesību sistēma paredz komersanta pienākumu gūt peļņu un veikt saistošos nodokļu maksājumus un to uzrauga kontrolējošas iestādes. Veicot šādus normatīvajos aktos nereglamentētus maksājumus, komersantam paveras iespēja neievērot valstī noteikto nodokļu samaksas sistēmu, kas vērtējama kā prettiesiska darbība.

Vienlaikus šāda komersanta izmaksāta atlīdzība izglītojamam ir uzskatāma par darba samaksu, jo savā tiesiskajā būtībā tās ir darba tiesiskās attiecības, kas paredz pienākumu slēgt rakstisku darba līgumu un attiecīgu darba devēja un darbinieka tiesību un pienākumu pildīšanu. Jāvērš uzmanība, ka gadījumos, kad pēc būtības un faktiskā izpildījuma pušu starpā pastāv darba tiesiskās attiecības, bet tās nav noformētas atbilstoši darba tiesisko attiecību regulējošo normatīvo aktu prasībām (piemēram, nav noslēgts rakstveida darba līgums), tad šādā darba devēja rīcībā būs saskatāmas darba tiesisko attiecību regulējošo normatīvo aktu pārkāpuma pazīmes, par ko paredzēta atbildība Latvijas Administratīvo pārkāpumu kodeksā.

Pašreiz Eiropas Savienības (turpmāk – ES) līmenī tiek diskutētas dažādas iniciatīvas nedeklarētās ekonomikas mazināšanai, darbaspēka iekšējās mobilitātes atsevišķu iespējamu blakusefektu mazināšanai u.c., kas Latvijai kā ES Prezidentūrai būs jāvirza tālāk. Tādēļ nav atbalstāma šāda priekšlikuma (darba devējs pēc saviem ieskatiem maksā *stipendiju* visa mācību procesa laikā) izvirzīšana, kas starptautiskā mērogā var radīt iespaidu, ka, pamatojot ar labiem nodomiem, Latvijā tiek atklāti atbalstītas nedeklarētas un nedrošas darba formas, jo citās ES dalībvalstīs izglītības sistēmas prakses, kas tiek veiktas pie darba devēja, tiek uzskatītas par mazākas produktivitātes, bet tomēr darbu. Papildus tam jāņem vērā, ka Latvijā jaunieši mēdz uzsākt darba gaitas, studējot, kādēļ veic praksi savā darba vietā, kas var radīt situācijas, ka pašreizējā alga neatkarīgi no tās lieluma tiek pārveidota par ar nodokļiem un sociālām iemaksām neapliktu naudas summu. Latvija paredzējusi veikt ES fondu ieguldījumu jau esošo netipisko un nedrošo darba formu izvērtēšanai un pārveidošanai par normālām darba tiesiskajām attiecībām, kādēļ nav pieļaujama šādu jaunu formu veidošana. LM jautājumā par prakses tiesisko regulējumu ir bijusi sadarbība ar Vācijas Federālo Darba un sociālo lietu ministriju, Austrijas Federālo Darba, sociālo un patērētāju aizsardzības lietu ministriju, kā arī Apvienotās Karalistes Biznesa un prasmju departamentu, kuri ir uzsvēruši, ka kvalitatīvas DVB mācības pie darba devēja ir, lai gan zemākas produktivitātes, bet tomēr darbs ar visām no tā izrietošajām sekām, šis jautājums ir ticis diskutēts arī ES Nodarbinātības komitejas dažādās sanāksmēs.

Likuma „Par valsts sociālo apdrošināšanu” 3.panta pirmā daļa nosaka, ka valsts sociālā apdrošināšana ir pasākumu kopums, ko organizē valsts, lai apdrošinātu personas vai tās apgādībā esošo personu risku zaudēt darba ienākumu sakarā ar sociāli apdrošinātās personas slimību, invaliditāti, maternitāti, bezdarbu, vecumu, nelaimes gadījumu darbā vai saslimšanu ar arodslimību, bērna kopšanu, kā arī papildu izdevumiem sakarā ar sociāli apdrošinātās personas vai tās apgādībā esošās personas nāvi.

Ja DVB iesaistītajam audzēknim tiek maksāta darba samaksa, tad no šīs darba samaksas ir veicamas valsts sociālās apdrošināšanas obligātās iemaksas vispārējā apmērā (t.i., 34.09%, no kuriem 23,59% maksā darba devējs un 10,50% — darba ņēmējs) un audzēknis ir apdrošināms visiem apdrošināšanas veidiem (valsts pensiju apdrošināšanai, apdrošināšanai bezdarba gadījumam, apdrošināšanai pret nelaimes gadījumiem darbā un arodslimībām, invaliditātes apdrošināšanai, maternitātes un slimības apdrošināšanai un vecāku apdrošināšanai).

Līdz ar to LM pilnībā noraida priekšlikumu, ka audzēkņa darba samaksai tiktu piemērota samazināta valsts sociālās apdrošināšanas obligāto iemaksu likme un audzēknis kādam no apdrošināšanas veidiem netiktu apdrošināts.

1.3. FM norāde uz riskiem ieviešot DVB mācībās iesaistīto stipendijas.

FM neatbalsta tāda ienākuma neaplikšanu ar iedzīvotāju ienākuma nodokli, kuru darba devējs izmaksā profesionālo izglītības iestāžu audzēkņiem prakses laikā un kas pēc būtības ir darba alga, nevis stipendija, kā arī jaunu iedzīvotāju ienākuma nodokļa atvieglojumu ieviešanu.

FM norāda, ka neredz ekonomisko pamatojumu, kāpēc darba devējam, kurš nodarbina profesionālo izglītības iestāžu audzēkņus mācību prakses laikā, ir jāmaksā audzēknim stipendija, ja audzēknis veic darbu darba devēja labā.

Balstoties uz IZM datiem 2013./2014.mācību gadā aptuveni 120 audzēkņi izgāja praksi uzņēmumos, kur tika arī izmaksāta darba alga (pēc IZM aplēsēm vidējais bruto darba algas apmērs mēnesī ir ap 200 *euro*) un, ka praktikantam tiek izmaksāta darba alga par 1 mācību gadu jeb 10 mēnešiem, informējam, ka 2015.gadā, ieviešot grozījumus likumā “Par iedzīvotāju ienākuma nodokli”, rastos negatīva fiskālā ietekme 110,5 tūkst. *euro* apmērā (t.sk. valsts sociālās apdrošināšanas obligātās iemaksas – 81,8 tūkst. euro un iedzīvotāju ienākuma nodokļa ieņēmumi – 28,7 tūkst. *euro* (t.sk. valsts budžetā -5,7 tūkst. *euro* un pašvaldību budžetā -23,0 tūkst. *euro*)).

Norādām, ka fiskālā ietekme varētu būt lielāka, jo pēc IZM aplēsēm sanāk, ka tikai 0,4% audzēkņi (praktikanti) no profesionālajām mācību iestādēm saņem darba algu. Līdz ar to, pieaugot audzēkņu skaitam, kopējā negatīvā fiskālā ietekme par katru praktikantu palielināsies par 921 *euro* (t.sk. valsts sociālās apdrošināšanas obligātās iemaksas – 682 *euro* un iedzīvotāju ienākuma nodokļa ieņēmumi – 239 *euro* (t.sk. valsts budžetā - 48 *euro* un pašvaldību budžetā -191 *euro).*

**2. Minimālās algas diferencēšanas iespējas (samazināta minimālās algas likme), nemainot nodokļu ietvaru.**

Profesionālajā izglītībā jauniešu iegūtā praktiskā pieredze atšķiras mācību procesa dažādos posmos. Uzsākot mācības un attiecīgi praktisko prasmju apguvi pie darba devēja, audzēkņu praktiskā pieredze ir neliela un darba devējs – prakses nodrošinātājs iegulda daudz vairāk laika un arī darba materiālu audzēkņa mācīšanā, nekā uzņemot DVB mācībās vecāko kursu audzēkņus. Diferencētas minimālās algas noteikšana, proti, pirmo kursu audzēkņiem zemāka minimālā alga par valstī noteikto, motivētu un atbalstītu kā audzēkni – materiāls nodrošinājums, tā komersantu – kopējo izmaksu samazinājums salīdzinot ar darbinieku, kuram maksājama šobrīd spēkā esošā minimālā mēneša darba alga normālā darba laika ietvaros vai minimālā stunda tarifa likme.

2.1. FM atzīst, ka priekšlikums par minimālās algas diferencēšanu atkarībā no audzēkņa kvalifikācijas, nemaina esošo iedzīvotāju ienākuma nodokļa režīmu.

2.2. LM par samazinātās minimālās algas piemērošanu profesionālās izglītības praksēm.

Kvalitatīvi veiktas DVB mācības ir darbs, kas sākotnēji ir zemākas produktivitātes, audzēkņa produktivitātei laika gaitā augot. Profesionālās izglītības prakses laikā varētu tikt piemērota samazināta minimālās algas likme, tādējādi atspoguļojot, ka praktikantam darba vietā darba produktivitāte ir mazāka, tomēr vienlaikus nodrošinot, ka darba devējam ir motivācija sniegt ilgtspējīgas un kvalitatīvas mācības. Šo priekšlikumu nepieciešams virzīt izskatīšanai un diskusijām uz **Darba lietu trīspusējās sadarbības apakšpadomi**. Samazināta minimālās darba algas likme praktikantiem tiek izmantota arī tādās valstīs kā Lielbritānija un Austrija. Papildus vēršam uzmanību, ka atzinumus par dažādām pieejām ar izglītības ietvaros īstenoto prakses kvalitātes un apmaksas saistītos jautājumos sniegs arī Ekonomiskās sadarbības un attīstības organizācija (*OECD*) savā pētījumā par jauniešu sociālo situāciju Latvijā, kas pašreiz tiek veikts un kas tiks publicēts 2015.gada aprīļa beigās.

Samazinātas minimālās darba algas likmes jēga ir atspoguļot mazāku darba produktivitāti, vienlaikus veicinot darba devēju interesi piesaistīt praktikantus reālai apmācībai darba vidē. Tomēr jau tagad var secināt, ka tieši Lielbritānijas piemērs samazinātas minimālās algas gadījumā, ņemot vērā Lielbritānijas un Latvijas līdzīgos darba algu noteikšanas mehānismus un sociālā dialoga modeli, varētu būt piemērotākais. Šī pieeja vienlaikus neaizliedz darba devējam maksāt lielāku algu, nekā samazināto likmi.

Lielbritānijā ar praksēm saistītos pasākumos jauniešiem vecumā līdz 19 gadiem (un vecākiem, ja jaunietis ir pirmā kursa students) tiek piemērota minimālā algas likme, kas ir 2,73 Lielbritānijas sterliņu mārciņas par stundu. Jāpiebilst, ka Lielbritānijā noteiktā minimālā algas likme no pirmā oktobra pieaugušajiem būs 6,5 mārciņas par vienu stundu, savukārt jauniešiem vecumā no 18līdz 20 gadiem šī likme veidos 5,13 mārciņas par stundu, bet jauniešiem vecumā no 16 līdz 17 gadiem likme būs - 3,79 mārciņas stundā. Līdz ar to ir secināms, ka mācību praksēs piemērotā minimālā mēneša algas likme veido 42 % no minimālās stundas likmes pieaugušajiem vai 53 % no noteiktās minimālās stundas likmes jauniešiem vecumā no 18 līdz 20 gadiem. Latvijas darba tirgus struktūras gadījumā atbilstošāka ir pieeja ar tikai vienu diferencētu minimālās algas likmi profesionālās izglītības audzēkņiem neatkarīgi no to vecuma. Līdz ar to nepieciešams virzīt šo jautājumu diskusijai starp sociālajiem partneriem Nacionālās trīspusējās sadarbības padomes Darba lietu trīspusējās sadarbības apakšpadomē.

Arī Austrijā praktikanta atlīdzība, dēvēta arī par praktikanta kompensāciju (*Lehrlingsentschädigung*), ir zemāka par attiecīgās nozares kvalificēta darbinieka vidējo atalgojumu, ņemot vērā sākotnēji mazāku produktivitāti.

Praktikanta atlīdzības ir atšķirīgas atkarībā pa nozarēm, jo atšķirībā no Lielbritānijas, kur algu noteikšanas sistēma ir līdzīga Latvijas, Austrijā pastāv ģenerālvienošanos tradīcija. Piemēram, praktikanta atlīdzība metālapstrādes nozarē ir 570 euro par pirmo mācību gadu, bet par 2.,3. un 4.mācību gadu attiecīgi – 765, 1035 un 1400 euro (sīkāks iedalījums par praktikanta atalgojumu Austrijā attiecībā pa nozarēm pieejams: http://www.ewaros.at/lehrlingsentschaedigung/index.php (skat. sadaļu - *Lehrlings-Entschädigung*)). Minimālā mēnešalga Austrijā ir 1000 euro.

Austrijā pamata finanšu atbalsts ir atkarīgs no praktikanta atlīdzības, taču vienlaikus pielāgota tā, lai pakāpeniski samazinātos, to izmaksājot katra gada beigās. Pirmā mācību gada beigās uzņēmumam tiek izmaksātas trīs praktikanta minimālās algas (līdz ar to sedzot 24 % no gada kopējām darba algām praktikantam), otrā mācību gadā – divas (līdz ar to sedzot 16 % no gada kopējām darba algām praktikantam), savukārt trešajā un ceturtajā mācību gadā – katrā viena (līdz ar to sedzot 8 % no gada kopējām izmaksām). Atbalsts tiek sniegts gada beigās, lai nodrošinātu, ka visa gada laikā darba devējs ir pieņēmis praktikantu kā pastāvīgu apmācāmu darbinieku un veicis ilgtspējīgus ieguldījumus, nevis ir ieinteresēts tikai finanšu atbalsta saņemšanā un īstermiņa ieguvumā. Līdzīga pieeja ir arī Francijā.

Turklāt Austrijā uzņēmumiem, papildus esošajam valsts finanšu atbalstam, ir iespējams saņemt arī uz kvalitātes novērtējumu vērstu valsts finanšu atbalstu (izpildot finanšu atbalstam piemērotos kritērijus) – finanšu atbalsts par katra praktikanta teicami vai izcili nokārtotu noslēguma pārbaudījumu (līdz 250 euro par izcilu rezultātu, līdz 200 euro par teicamu rezultātu, kas salīdzinājumam ir attiecīgi 25% un 20% no minimālās algas Austrijā), kā arī atbalsts pašu praktisko mācību veicēju tālākizglītībai.

Nepieciešams izskatīt iespēju noteikt tādus finanšu atbalsta instrumentus, kas motivētu uzņēmumus kvalitatīvā apmācību īstenošanā. Proti, finanšu atbalsta maksāšanu veikt pēc prakses perioda beigām, kā arī papildus finanšu atbalstu sniegt, ja bijušais praktikants kvalifikācijas eksāmenā saņem izcilu vai teicamu novērtējumu, tādējādi īstenojot pēcapmaksas principa ieviešanu komersantiem atkarībā no izglītojamā kvalifikācijas eksāmena nokārtošanas rezultātiem. Līdz ar to būtiska ir arī vienota mācību programmu kvalifikācijas eksāmena izstrāde profesionālajā izglītībā.

**3. Atbalsts Profesionālo izglītību apgūstošajiem audzēkņiem.**

3.1. Atbalstot audzēkņus, tiek vairota profesionālās izglītības pievilcība un pieejamība, kas, savukārt, nodrošina audzēkņu interesi, vēlmi turpināt mācības un, absolvējot izglītības iestādi, ātri iekļauties darba tirgū kā komersantu vajadzībām atbilstoši sagatavoti speciālisti.

Latvijas ekonomiskā situācijā ir daudz audzēkņu, kas ir no mazturīgām un trūcīgām ģimenēm. Materiālais atbalsts šajā situācijā ir būtisks stimuls, tas palīdzētu ne tikai piesaistīt audzēkņus mācībām, bet arī panākt izglītības pilnīgu apguvi.

Šobrīd audzēkņu civiltiesiskā apdrošināšana DVB mācību laikā, transporta izdevumu segšana uz prakses vietu un atpakaļ, izdevumi par darba apģērbu, medicīnas grāmatiņas izmaksas, arodārsta apmeklējuma izmaksas nav noteiktas ar ārējo normatīvo aktu, un profesionālās izglītības iestāde nedrīkst šos izdevumus segt.

Ieteicams veikt grozījumus 2007.gada 2.oktobra Ministru kabineta noteikumos Nr.655 “Noteikumi par profesionālās izglītības programmu īstenošanas izmaksu minimumu uz vienu izglītojamo”, nosakot DVB audzēkņu izmaksas par:

* darba apģērbu;
* transporta izdevumu segšanu uz prakses vietu un atpakaļ;
* medicīnas grāmatiņu;
* arodārsta apmeklējumu.

Ieteicams veikt grozījumus 2012.gada 20.novembra Ministru kabineta noteikumos Nr.785 „Mācību prakses organizācijas un izglītojamo apdrošināšanas kārtība”, kas paredz audzēkņu obligāto apdrošināšanu pret nelaimes gadījumiem prakses laikā, paredzot DVB audzēkņu civiltiesisko apdrošināšanu. (2.Pielikums).

3.2.Valsts izglītības un satura centrs (turpmāk - VISC) par komersantu ieinteresētības veicināšanu.

Priekšlikumi komersantu ieinteresētības veicināšanai DVB mācību nodrošināšanai vieni paši neradīs priekšnosacījumus pamatmērķa sasniegšanai – nodrošināt pietiekama skaita un nozaru vajadzībām atbilstošu vidējās profesionālās kvalifikācijas speciālistu sagatavošanu.

Audzēkņu ieinteresētību izvēlēties profesionālās izglītības iestādes un motivāciju apgūt profesiju ietekmē vairāki faktori, t.sk. nozīmīgākie: stipendija, transporta un kopmītņu uzturēšanās izmaksu kompensācija.

3.3. FM neatbalsta šī priekšlikuma tālāku virzību, jo uzskata, ka tas ir pārāk sasteigts un tam ir negatīva fiskālā ietekme.

**4. Profesionālās izglītības stipendiju fonds kā labprātīgs, mecenātismā balstīts instruments.**

Šo pieeju potenciāli varētu izmantot, lai veicinātu darbaspēka sagatavošanu tehnoloģiski ietilpīgās nozarēs, kur t.sk. stiprināma arī profesionālās izglītības un augstākās izglītības sasaiste (sadarbība) inovāciju īstenošanai ražošanas procesā.

FM atbalsta šī priekšlikuma tālāku virzību, tomēr vērš uzmanību uz to, ka, ja tiek atbalstīts variants, ka stipendijas, kas tiek izmaksātas no Ministru kabineta apstiprinātas biedrības vai nodibinājuma līdzekļiem (līdzīgi kā šobrīd stipendijas tiek izmaksātas augstskolu studentiem no Ministru kabineta apstiprinātas biedrības vai nodibinājuma līdzekļiem) profesionālo izglītības iestāžu audzēkņiem, ir neapliekamas ar iedzīvotāju ienākuma nodokli, būs nepieciešami grozījumi likumā “Par iedzīvotāju ienākuma nodokli”, nosakot, ka stipendija ir arī vienreizēja vai sistemātiski ilgākā laika posmā izmaksāta naudas summa personai, kura profesionālo izglītības programmu apgūst profesionālās izglītības iestādē.

IZM konceptuāli atbalsta priekšlikuma tālāku virzību, norādot, ka stipendiju fonda pārvaldība uzticama darba devējus pārstāvošām organizācijām. DVB mācību pieeja balstās uz darba devēja ciešu līdzdalību speciālistu sagatavošanā, ieskaitot profesionālās izglītības pievilcības un pieejamības veicināšanu. Līdz ar to stipendijas fonds būtu labs instruments jauno cilvēku motivēšanai studēt un audzēkņu motivēšanai pabeigt mācības, īpaši DVB mācības.

**5. Eiropas Savienības finanšu atbalsta instrumenti.**

ES fondu 2014.-2020.gada plānošanas perioda darbības programmas “Izaugsme un nodarbinātība” *projekta* ietvaros, atbalsts DVB mācībām *indikatīvi* tiešā veidā *plānots* specifiskā atbalsta mērķa (turpmāk – SAM) 8.5.1. “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” ietvaros, kā arī netiešā veidā SAM 8.1.3. “Palielināt modernizēto profesionālās izglītības iestāžu skaitu”, SAM 8.5.2. “Nodrošināt profesionālās izglītības atbilstību Eiropas kvalifikācijas ietvarstruktūrai” un SAM 8.5.3. “Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” ieguldījumi sekmēs DVB mācību ieviešanu.

Saimnieciskās darbības veicēju sniegtā informācija liecina (saskaņā ar IZM struktūrvienību apsekojamu), ka kvalificēta darbaspēka trūkums arvien spēcīgāk ietekmē ražošanas attīstības iespējas. Izteiktākas neatbilstības ir vērojamas vidējās kvalifikācijas profesijās, galvenokārt darbaspēka piedāvājuma samazināšanās dēļ.

Saskaņā ar normatīvajiem aktiem, prakse profesionālajā izglītībā var tikt īstenota kā: praktiskie un laboratorijas darbi mācību priekšmetos saskaņā ar izglītības programmu, kas tiek organizēti visas izglītības programmas apguves laikā, praktiskās mācības un kvalifikācijas prakse, kas atbilstoši izglītības programmai parasti tiek organizēta 3. un 4.kursā. Saskaņā ar IZM datiem, praktiskās mācības uzņēmumos tiek organizētas 27% gadījumu, kvalifikācijas prakses – 94% gadījumu.

DVB profesionālās izglītības attīstība ir viena no galvenajām Latvijas izglītības un nodarbinātības politikas prioritātēm. 2013./2014.mācību gadā ir uzsākta DVB mācību pilotprojektu īstenošana atsevišķās profesijās, uz kuru pieredzes bāzes turpmākajos gados sadarbībā ar sociālajiem partneriem plānota DVB pieejas plašāka ieviešana profesionālajā izglītībā. 2014./2015.mācību gadā plānots, ka vairāk nekā 20 profesionālajās izglītības iestādes iesaistīs vismaz 500 audzēkņus un sadarbībā ar 177 darba devējiem turpinās pilotprojektus.

Saskaņā ar ES Padomes rekomendācijām tiek īstenotas reformas profesionālās izglītības un apmācības nozarē, uzlabojot mācību prakses kvalitāti un pieejamību. Lai nodrošinātu sistēmisku DVB mācību ieviešanu, kura tiek nostiprināta arī Latvijas Profesionālās izglītības likumā, ir nepieciešama vēl vairāku lielāka mēroga pilotprojektu īstenošana, kas aptvertu lielāku skaitu profesiju, profesionālās izglītības iestāžu un uzņēmumu. Pirmā gada pilotprojektos ir identificēti DVB mācību turpmāko attīstību veicinošie un kavējošie faktori. Pie risināmajiem jautājumiem minami, piemēram, audzēkņu apdrošināšana praktisko mācību un mācību prakšu laikā, uzņēmumu iesaistes motivācijas trūkums, mācību vietu un mācību prakses vietu ģeogrāfiskā pieejamība un mācību prakses vadītāju mācību neesamība (šī jautājuma risināšanu IZM jau uzsākusi), kā arī profesionālās izglītības organizācijas normatīvās bāzes neatbilstība DVB profesionālās izglītības attīstībai.[[1]](#footnote-1)

**Kopsavilkums**

Darba grupa izskatīja trīs atbalsta iespēju virzienus, nedalot tos pēc nozīmīguma vai prioritātēm:

1. darbaspēka nodokļu atbalsta pasākumi DVB mācībās iesaistītajiem;

DVB mācību sistēmas attīstībai Latvijā ir nepieciešams rast tādu valsts atbalsta piedāvājumu, kas samazinātu darba devēju izmaksas DVB mācību nodrošināšanā. Lai radītu papildu stimulus uzņēmēju aktīvākai iesaistei, nepieciešami nodokļa atbalsta pasākumi, paredzot, ka gadījumā, ja darba devējs nodrošina prakses vietu un izmaksā stipendiju DVB mācībās esošajam audzēknim, tad tiek samazināts darbaspēka nodokļu (Iedzīvotāju ienākuma nodokļa un Valsts sociālās apdrošināšanas obligāto iemaksu) apjoms, kas maksājams par stipendiju. Proti, maksājot DVB mācībās iesaistītajam audzēknim stipendiju, uzņēmējus iespējams motivēt, paplašinot ar nodokļiem neapliekamo stipendiju izmaksātāju loku. Uzņēmējam tādējādi pastāvētu iespēja brīvi variēt ar stipendijas apmēru, ņemot vērā audzēkņa sasniegumus un citus faktorus.

EM un IZM atbalsta tālākai modelēšanai un pieņemamākā risinājuma atrašanai, t.sk. stipendiju fonda veidošana - LDDK. FM un LM kategoriski iebilst, norādot uz riskiem un ierobežojumiem.

1. minimālās algas diferencēšanas iespēja (samazināta minimālās algas likme), nemainot nodokļu ietvaru sniegs komersantiem kopējo izmaksu samazinājumu, salīdzinot ar darbinieku, kuram maksājama šobrīd spēkā esošā minimālā mēneša darba alga normālā darba laika ietvaros vai minimālā stundas tarifa likme;

Profesionālajā izglītībā jauniešu iegūtā praktiskā pieredze atšķiras mācību procesa dažādos posmos. Uzsākot mācības un attiecīgi praktisko prasmju apguvi pie darba devēja, audzēkņu praktiskā pieredze ir neliela un darba devējs – prakses nodrošinātājs iegulda daudz vairāk laika un arī darba materiālu audzēkņa mācīšanā, nekā uzņemot DVB mācībās vecāko kursu audzēkņus. Diferencētas minimālās algas noteikšana, proti, pirmo kursu audzēkņiem zemāka minimālā alga par valstī noteikto, motivētu un atbalstītu kā audzēkni – materiāls nodrošinājums, tā komersantu – kopējo izmaksu samazinājums salīdzinot ar darbinieku, kuram maksājuma šobrīd spēkā esošā minimālā mēneša darba alga normālā darba laika ietvaros vai minimālā stunda tarifa likme.

Atbalstīts tālākai modelēšanai un pieņemamākā risinājuma atrašanai.

1. atbalsts profesionālo izglītību apgūstošajiem audzēkņiem, nodrošinot transporta izdevumus uz/no mācību prakses vai DVB mācību norises vietu, civiltiesisko apdrošināšanu, individuālos darba aizsardzības līdzekļus.

Latvijas ekonomiskā situācijā ir daudz audzēkņu, kas ir no mazturīgām un trūcīgām ģimenēm. Materiālais atbalsts šajā situācijā ir būtisks stimuls, tas palīdzētu ne tikai piesaistīt audzēkņus mācībām, bet arī panākt izglītības pilnīgu apguvi. Šobrīd audzēkņu civiltiesiskā apdrošināšana DVB mācību laikā, transporta izdevumu segšana uz prakses vietu un atpakaļ, izdevumi par darba apģērbu, medicīnas grāmatiņas izmaksas, arodārsta apmeklējuma izmaksas nav noteiktas ar ārējo normatīvo aktu, un profesionālās izglītības iestāde nedrīkst šos izdevumus segt.

IZM un EM atbalsta tālākai modelēšanai un pieņemamākā risinājuma atrašanai. FM neatbalsta šā priekšlikuma tālāku virzību, jo uzskata, ka tas ir pārāk sasteigts un tam ir negatīva fiskālā ietekme.

Darba grupa atbalstīja alternatīvus risinājumus un priekšlikumus:

1. profesionālās izglītības stipendiju fonds kā labprātīgs, mecenātismā balstīts instruments;

DVB mācību pieeja balstās uz darba devēja ciešu līdzdalību speciālistu sagatavošanā, ieskaitot profesionālās izglītības pievilcības un pieejamības veicināšanu. Līdz ar to darba devēju dibināts stipendijas fonds būtu labs instruments jauno cilvēku motivēšanai studēt un audzēkņu motivēšanai pabeigt mācības, īpaši DVB mācībās.

1. ES finanšu atbalsta instrumentu izmantošana.

ES fondu 2014.-2020.gada plānošanas perioda darbības programmas “Izaugsme un nodarbinātība” ietvaros, atbalsts DVB mācībām paredzēts tiešā veidā specifiskā atbalsta mērķa (turpmāk – SAM) 8.5.1. „Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” ietvaros, kā arī netiešā veidā SAM 8.1.3. „Palielināt modernizēto profesionālās izglītības iestāžu skaitu”, SAM 8.5.2. „Nodrošināt profesionālās izglītības atbilstību Eiropas kvalifikācijas ietvarstruktūrai” un SAM 8.5.3. „Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” ieguldījumi sekmēs DVB mācību ieviešanu.

IZM konceptuāli atbalsta visus priekšlikumu īstenošanas virzienus, vienlaikus norādot, ka jebkura priekšlikuma īstenošanas gadījumā un neatkarīgi, vai komersants tiek atbalstīts tieši vai netieši (atbalsts audzēknim), audzēkņu iegūtā kvalifikācija ir noteicošais kritērijs. Atbalstam jābūt saistītam ar rezultatīviem rādītājiem.

Konsituācijā darba grupa rezultātā atzīst, ka atbalsta iespēju virzieni un alternatīvie atvieglojumi apsverami plašākā un padziļinātā kontekstā, iesaistot sociālos partnerus, tautsaimniecības nozaru ekspertus un profesionālās organizācijas. Padziļināta izpēte jau paredzēta EM pētījumā par DVB mācību atbalsta pasākumiem. Ar pētījumu rezultātiem tiks iepazīstināti izglītības, nodarbinātības politiku veidotāji un sociālie partneri.

Darba grupas un sadarbības partneru diskusiju rezultātā apkopotās iespējas komersantiem, kuri piedāvā prakses vietas, piemērot darbaspēka nodokļa atlaides vai citus alternatīvus atvieglojumus, prasa padziļinātas fiskālās un ekonomiskās ietekmes vērtējumu.

Izglītības un zinātnes ministre I.Druviete

Vizē:

Valsts sekretāre S.Liepiņa

10.10.2014.

4807

I.Šusta

67047903

inta.susta@izm.gov.lv

I.Buligina

67047762

Ilze.buligina@izm.gov.lv

1. Avots: IZM informatīvais ziņojums MK „Par darba vidē balstītu mācību īstenošanas iespējām Latvijas profesionālās izglītības kontekstā” [↑](#footnote-ref-1)